b"\n_START_ARTICLE_\nPablo Iglesias Posse\n_START_SECTION_\nBiografia\n_START_PARAGRAPH_\nOrfe de pare, la seva fam\xc3\xadlia es trasllad\xc3\xa0 a Madrid l'any 1860 i hagu\xc3\xa9 de romandre en un hospici, on li fou ensenyat l'ofici d'impressor. A l'edat de 12 anys comen\xc3\xa7\xc3\xa0 a treballar en una impremta madrilenya. El mes de mar\xc3\xa7 de 1870 s'adher\xc3\xad a la FRE de l'AIT i en fou membre del Consell Federal. Assist\xc3\xad al congr\xc3\xa9s de Saragossa (1872) i aquest mateix any fou expulsat pel sector bakuninista. Impuls\xc3\xa0 la formaci\xc3\xb3 de la Nueva Federaci\xc3\xb3n Madrile\xc3\xb1a, formada pels dissidents marxistes de la FRE de l'AIT. President de l'Associaci\xc3\xb3 General de l'Art d'Imprimir (1873-1885), el 1879 particip\xc3\xa0 en la fundaci\xc3\xb3 del PSOE (a la taberna Casa Labra i en la clandestinitat) partit del qual en ser\xc3\xa0 president fins a l'any 1925. Fou detingut a Madrid per participar en una vaga, juntament amb Antonio Garc\xc3\xada Quejido (1882). El 1886 \xc3\xa9s nomenat director del diari El Socialista. Particip\xc3\xa0 en la fundaci\xc3\xb3 de la UGT a Barcelona (1888), de la qual en ser\xc3\xa0 l'alma-mater i president de l'any 1899 fins a la seva mort. El 1891 assist\xc3\xad al congr\xc3\xa9s obrer de Madrid per a la reconstituci\xc3\xb3 de la FTRE, on intent\xc3\xa0 desviar el congr\xc3\xa9s cap a la UGT. El 1894 fou novament detingut a M\xc3\xa0laga durant una vaga. Intervingu\xc3\xa9 en el congressos de la Segona Internacional de Par\xc3\xads (1889), de Brussel\xc2\xb7les (1891), de Zuric (1893), de Londres (1896), Par\xc3\xads (1900), Amsterdam (1904), Stuttgart (1907) i Copenhaguen (1910). Empresonat per un article en El Socialista (1904), arran d'una petici\xc3\xb3 d'indult, escrigu\xc3\xa9: no demanar\xc3\xa9 mai gr\xc3\xa0cia a l'enemic i si aquesta m'\xc3\xa9s atorgada sense demanar-la, no la rebr\xc3\xa9 amb bones maneres. L'any 1905 fou elegit regidor a l'ajuntament de Madrid i diputat a Corts l'any 1910, essent el primer diputat socialista. Col\xc2\xb7labor\xc3\xa0 en el diari La Lucha. Membre del Bureau International Socialiste, el 1917 assist\xc3\xad com a delegat del PSOE a l'Assemblea de Parlamentaris de Barcelona. Amb la seva forta oposici\xc3\xb3 a la III Internacional va provocar l'escissi\xc3\xb3 del PSOE i la formaci\xc3\xb3 del PCOE (1921), posteriorment integrat dins el PCE. Auster i exigent en la tasca sindical i pol\xc3\xadtica ha esdevingut el model de capdavanter obrer respectat i imbu\xc3\xaft d'una particular autoritat. Una greu malaltia el va recloure a casa seva, malgrat tot dirig\xc3\xad el partit i el sindicat pr\xc3\xa0cticament fins a la seva mort l'any 1925."